b'\n_START_ARTICLE_\nOujda\n_START_SECTION_\nHistoria\n_START_PARAGRAPH_\nOujdan kaupungin perusti vuonna 994 zenata-berberiheimon tuolloinen p\xc3\xa4\xc3\xa4llikk\xc3\xb6 Ziri bin Atiyya. Zenataberberit olivat ajautuneet L\xc3\xa4nsi-Marokkoon yhteenotoissa sandhajaberberien kanssa ja sittemmin heist\xc3\xa4 tuli C\xc3\xb3rdobassa hallinneiden umaijadien kannattajia. Zirin oli heimoineen aluksi tarkoitus asettua F\xc3\xa8sin alueelle, mutta h\xc3\xa4n p\xc3\xa4\xc3\xa4tyi perustamaan varuskunnan ja hallintopaikkansa Oujdaan, koska se oli l\xc3\xa4hemp\xc3\xa4n\xc3\xa4 h\xc3\xa4nen heimonsa alueita sis\xc3\xa4maassa. Almoravidit valtasivat kaupungin vuonna 1079 ja seuraavalla vuosisadalla se p\xc3\xa4\xc3\xa4tyi almohadien hallintaan, joita seurasivat marinidit. 1500-luvulta 1800-luvulle alueen hallinnasta taistelivat Marokon sulttaanit ja Algeria hallinnut Osmanien valtakunta. Marokon sulttaanit toivat alueelle omaa valtaansa vahvistaakseen arabeja Marrakechin etel\xc3\xa4puolelta, ja se liitettiin lopullisesti Marokkoon vuonna 1795. Vuonna 1844 kaupungin valtasivat ranskalaiset joukot kostoksi Marokon sulttaanin avusta Abdelkaderille. Ranskalaiset palasivat vuonna 1859 ja vuonna 1907 ja miehittiv\xc3\xa4t sit\xc3\xa4 j\xc3\xa4lkimm\xc3\xa4isest\xc3\xa4 l\xc3\xa4htien Ranskan Marokon protektoraain perustamiseen saakka._NEWLINE_Vuonna 1910 Oujdassa oli 6\xc2\xa0466 asukasta. Ranskan vallan aikana alueelle muutti suuri joukko pied-noireja, eli Pohjois-Afrikkaan tulleita p\xc3\xa4\xc3\xa4asiassa ranskalais- ja espanjalaistaustaisia siirtolaisia. Heid\xc3\xa4n ja paikallisten lis\xc3\xa4ksi kaupungissa oli aktiivinen juutalaisyhteis\xc3\xb6. Vuoteen 1936 menness\xc3\xa4 kaupungin asukasluku olikin jo 34\xc2\xa0500 ja hieman ennen Marokon itsen\xc3\xa4istymist\xc3\xa4 80\xc2\xa0000. Suuri valtaosa eurooppalaisista ja juutalaisista muutti maasta itsen\xc3\xa4isyyden j\xc3\xa4lkeen, mutta heid\xc3\xa4n tilalleen on tullut uusia asukkaita maaseudulta. Algerian itsen\xc3\xa4istytty\xc3\xa4 kaupungista tuli t\xc3\xa4rke\xc3\xa4 rajanylityspaikka, joka on kuitenkin ollut ajoittain suljettu maiden v\xc3\xa4listen yhteenottojen takia.\n_START_SECTION_\nTalous\n_START_PARAGRAPH_\nOujda on Marokon it\xc3\xa4osien taloudellinen keskus. Rajakaupunkina Oujdan palvelualat, kuten kuljetus- ja hotelliala ovat menestyneet, mutta kaupungissa on vain v\xc3\xa4h\xc3\xa4n teollisuutta ja sen suurimmat alat ovat k\xc3\xa4rsineet ajoittain poliittisesta tilanteesta Marokon ja Algerian v\xc3\xa4lill\xc3\xa4. Maaseutuv\xc3\xa4est\xc3\xb6n muuttaessa kaupunkiin etenkin, kun alueilla kaupungin etel\xc3\xa4puolella on suljettu kaivoksia, ei kaikille uusille asukkaille ole pystytty tarjoamaan ty\xc3\xb6paikkoja. Kaupunkia ymp\xc3\xa4r\xc3\xb6iv\xc3\xa4ll\xc3\xa4 maaseudulla kasvatetaan esimerkiksi vehn\xc3\xa4\xc3\xa4, lampaita, vuohia ja espartohein\xc3\xa4\xc3\xa4, joista j\xc3\xa4lkimm\xc3\xa4ist\xc3\xa4 vied\xc3\xa4\xc3\xa4n ulkomaille paperin raaka-aineeksi.\n_START_SECTION_\nV\xc3\xa4est\xc3\xb6\n_START_PARAGRAPH_\nVuoden 2014 v\xc3\xa4est\xc3\xb6nlaskennan mukaan Oujdassa oli yhteens\xc3\xa4 494\xc2\xa0252 asukasta.'